ডিএ বা মহার্ঘ ভাতা কি আদৌ রাজ্য সরকারি কর্মীদের প্রাপ্য? নতুন করে সেই প্রশ্ন ঝুলে রইল আদালতে। আগেই ‘ডিএ অধিকার’ বলে আদালত রায় দিলেও পুনর্বিবেচনার জন্য আবেদন জানায় রাজ্য সরকার। সেই মামলার শুনানি শেষ হল শুক্রবার। কিন্তু রায়দান স্থগিত রাখাল আদালত।

এই বিষয়ে অন্যান্য খবর

বাড়বে বেতন, মিলবে ডিএ, রাজ্য সরকারি কর্মীদের বড় প্রতিশ্রুতি অমিতের


ভোটের মুখে বিজেপি সভাপতি অমিত শাহ এ রাজ্যে এসে সরকারি কর্মচারীদের বকেয়া ডিএ নিয়ে আশার বাণী শুনিয়েছেন। কিন্তু রাজ্যের সরকারি কর্মচারীদের ডিএ পাওয়ার আদৌ কি হক রয়েছে? তারা ডিএ পাওয়ার আইনি অধিকারী কি না, কলকাতা হাইকোর্টে আরও এক বার তা আতসকাচের তলায় পড়ল। আরও এক বার চুলচেরা বিশ্লেষণ চলছে ডিএ নিয়ে আগের রায়ের উপরে। বিচারপতি হরিশ ট্যান্ডনের ডিভিশন বেঞ্চ শুনানি শেষে রায়দান স্থগিত রেখেছে। শীঘ্রই রায় দেবে আদালত। তার আগে দুশ্চিন্তা রয়েই গেল।
গত বছর অগস্ট মাসে তৎকালীন বিচারপতি দেবাশিস করগুপ্তের ডিভিশন বেঞ্চ রায় দিয়েছিল, ডিএ বা মহার্ঘ ভাতা কোনও দয়ার দান নয়৷ এটা রাজ্যের সরকারি কর্মচারীদের আইনি অধিকার। বিচারপতি করগুপ্তের রায়ের পুনর্বিবেচনা চেয়ে রাজ্য সরকার কোর্টে আসে। বিচারপতি হরিশ ট্যান্ডন এবং বিচারপতি শেখর ববি শরাফের ডিভিশন বেঞ্চে রাজ্যের আডভোকেট জেনারেল কিশোর দত্ত বলেন, আগের ডিভিশন যে রায় দিয়েছিল, তার পুনর্বিবেচনা চাই। কারণ, ১৯৫৪ সালের সুপ্রিম কোর্টের রায় অনুযায়ী ডিএ পাবার আইনি অধিকার নেই সরকারি কর্মচারীদের। 
অন্য দিকে, সরকারি কর্মচারীদের সংগঠন ‘কনফেডারেশন অফ স্টেট গভর্নমেন্ট এমপ্লয়িজ’-এর আইনজীবী সর্দার আমজাদ আলি বলেন, আগের ডিভিশন বেঞ্চ বিভিন্ন আইনি দিক খতিয়ে দেখেই রায় দিয়ে জানিয়েছিল ডিএ পাওয়ার অধিকারের কথা।